
Zuzendari agurgarria:

Zarauzko Udalaren Agenda 21 Departamentua #TRAOLAN2 kanpaina egiten ari da une honetan. Kanpaina horren azken helburua da Zarautz, herriaren beraren borondatez, erabilera bakarreko plastikozko poltsarik gabeko herria izatea.
Horrekin lotuta, iaz abiatu genuen kanpaina erabilera bakarreko plastikozko poltsak ekiditeko. 2015/720 Europar Zuzentarauaren aplikazioaren abagunea aprobetxatuz, erdibideko urrats bezala, poltsa biodegradagarriak banatu genituen janari dendetan.
Hala ere, Plastikoa  ingurumenerako hain kaltegarria izanik,  Agenda 21 Departamentuak  legeari aurre hartu nahi izan dio bere borondatez, itsasoak ezin duelako gehiago itxaron. Horregatik plastikozko poltsen erabilera murrizteko pausuak ematen hasi ginen joan den urtean.
 Kanpainaren lehenengo fasea  martxoa - ekaina bitartean izan zen. Bigarren fasean, ingurumen-hezitzaile bat Zarauzko denda txikietan zehar ibili da azaroa eta abenduan, Europar Zuzentarauaren inguruan informazioa zabaltzen eta dendariei gure kanpainara atxikitzeko esaten. Izan ere, eskatu diegu plastikozko poltsarik ez emateko astean egun batean, asteazkenetan, hain zuzen ere.  Gure helburua da egun bakar batekin hastea, pixkanaka-pixkanaka, herritarren ohiturak aldatzen joateko, Zarautz plastikozko poltsarik gabeko herria izatea lortu arte. Egun bakarra oraingoz behintzat, kanpainaren hurrengo faseetan zabaltzen joateko, ingurumenarentzat hain kaltegarriak diren poltsak  horiek errotik ezabatu arte.
Ondorioz,  gutun honen bitartez, gonbidatu nahi zaituztegu herriko denda txikiak egiten ari direnarekin bat egitera, eta, asteazkenetan, zuen establezimenduetan poltsak ez banatzeko eskatzen dizuegu.
[bookmark: _GoBack]Kanpainaren argibide gehiago emateko eta elkar-lana sustatzeko bilera bat egin nahiko genuke zuekin. Hurrengo egunetan deituko zaituztegu hitzordua eskatzeko.
Dena den, harremanetan jar zaitezte gurekin helbide honen bitartez: n-ollokiegi@zarautz.eus edo 943 00 51 59 telefono zenbakira deituta. 
Mila esker zuen arretagatik!
Zarautzen, 2019ko urtarrilaren 17an
Gloria Vazquez
Zarauzko Udaleko Agenda 21 Departamentuko zinegotzia

